b'\n_START_ARTICLE_\nKrilli\xc3\xb6ljy\n_START_PARAGRAPH_\nKrilli\xc3\xb6ljy on krilliravuista valmistettava ravintolis\xc3\xa4. Sit\xc3\xa4 k\xc3\xa4ytet\xc3\xa4\xc3\xa4n omega-3 -rasvahappojen l\xc3\xa4hteen\xc3\xa4 kala\xc3\xb6ljyn tapaan. Krilli\xc3\xb6ljy toimii p\xc3\xa4\xc3\xa4s\xc3\xa4\xc3\xa4nt\xc3\xb6isesti samoin kuin kala\xc3\xb6ljy, mutta krilli\xc3\xb6ljy\xc3\xa4 riitt\xc3\xa4\xc3\xa4 kala\xc3\xb6ljy\xc3\xa4 pienempi annos.\n_START_SECTION_\nKrilli\xc3\xb6ljyn sis\xc3\xa4lt\xc3\xb6\n_START_PARAGRAPH_\nKrilli\xc3\xb6ljy valmistetaan pelk\xc3\xa4st\xc3\xa4\xc3\xa4n krilliravuista. Se sis\xc3\xa4lt\xc3\xa4\xc3\xa4 omega-3 rasvahappoja sek\xc3\xa4 fosfolipidej\xc3\xa4 ja astaksantiini -nimisi\xc3\xa4 antioksidantteja. Astaksantiini on yhteydess\xc3\xa4 ravun punaiseen v\xc3\xa4riin. Vesiliukoisten fosfolipidien ja astaksantiinin v\xc3\xa4itet\xc3\xa4\xc3\xa4n tekev\xc3\xa4n krilli\xc3\xb6ljyst\xc3\xa4 poikkeuksellisen tehokkaan omega-3 -l\xc3\xa4hteen. Krilli\xc3\xb6ljyn vaikutuksesta terveyteen on tehty viime aikoina lis\xc3\xa4tutkimuksia, mutta kala\xc3\xb6ljyst\xc3\xa4 l\xc3\xb6ytyy edelleen enemm\xc3\xa4n tutkimuksia kansainv\xc3\xa4lisest\xc3\xa4 l\xc3\xa4\xc3\xa4ketieteen tietokannasta (PubMed). Krilli\xc3\xb6ljyn omega 3 -rasvahappojen fosfatidyylikoliinin on todettu aktivoivan tehokkaammin ik\xc3\xa4\xc3\xa4ntyvien kognitiivisia toimintoja kuin sardiini\xc3\xb6ljyn omega 3 -rasvahappojen triglyseridien.\n_START_SECTION_\nKrilli\xc3\xb6ljyn valmistus\n_START_PARAGRAPH_\nKrilli\xc3\xb6ljyss\xc3\xa4 k\xc3\xa4ytett\xc3\xa4v\xc3\xa4t krilliravut kalastetaan Antarktiksen rannoilta. J\xc3\xa4\xc3\xa4meren puhtauden vuoksi krilli\xc3\xb6ljy sis\xc3\xa4lt\xc3\xa4\xc3\xa4 huomattavan v\xc3\xa4h\xc3\xa4n ymp\xc3\xa4rist\xc3\xb6myrkkyj\xc3\xa4. Antarktiksen ekosysteemi\xc3\xa4 suojellaan tarkasti. Krillien kalastusta valvoo j\xc3\xa4rjest\xc3\xb6 Convention for the Conservation of Antarctic Marine Living Resources, ja kalastuksesta raportoidaan WWF:lle. Kalastetut ravut murskataan ja niist\xc3\xa4 valmistetaan \xc3\xb6ljy\xc3\xa4. Useat luonnonsuojeluj\xc3\xa4rjest\xc3\xb6t, kuten Marine Conservation Alliance, Pew Environmental Group ja Ocean Conservancy vastustavat arktisilla merialueilla tapahtuvaa krillin kalastusta, biodiversiteetin vaarantumisen vuoksi. _NEWLINE_Suomessa krilli\xc3\xb6ljy\xc3\xa4 myyv\xc3\xa4t apteekit ja luontaistuotekaupat.'